༈ །།
ཉམས་དབྱངས་བདག་ཏུ་འཛིན་པའི་མདུད་པ་འགྲོལ་བའི་ཡན་ལག་བཞུགས།
༡༢༩

ན་མོ་གུ་རུ་ས་མ་ཡེ། སངས་རྒྱས་ཀུན་ལས་ལྷག་པའི་བཀའ་དྲིན་ཅན། །པུཎྱ་ཨིནྡྲ་མཆེད་དང་མུས་པ་རྗེ། །སངས་རྒྱས་རྒྱལ་མཚན་ཞེས་སུ་ཡོངས་གྲགས་པའི། འགྲན་གྱི་དོ་མེད་གསུམ་ལ་སྙིང་ནས་འདུད། །བདག་ཅག་དེང་ནས་སེམས་ཉིད་མ་རྟོགས་བར། །རྒྱུན་དུ་དམ་པ་གསུམ་གྱིས་རྗེས་བཟུང་ནས། །དོན་གཉིས་འགྲུབ་པ་འབད་མེད་ལྷུན་གྲུབ་ཤོག །ཀུན་སྤངས་ཀུན་ལྡན་མྱུར་དུ་ཐོབ་གྱུར་ཅིག །ཀྱེ་མ་འཇིག་རྟེན་འགྲོ་བ་རྣམས། །རང་གིས་རང་བཅིངས་སྙིང་རེ་རྗེ། །དེ་དོན་ཅུང་ཟད་འཆད་པ་ལ། །དཔེ་དོན་གཉིས་ལས་དང་པོ་ནི། །རིན་ཆེན་གསེར་གྱི་དངོས་པོ་ཞིག །མི་གཙང་རྫས་ཀྱི་གོས་གྱུར་ཏེ། །གསེར་དུ་ཀུན་གྱིས་ཤེས་དཀའ་བ། །དཔེ་ཡིན་དོན་ནི་རང་གི་སེམས། །གདོད་ནས་དྲི་མ་དང་བྲལ་ཡང་། །བག་ཆགས་ངན་པས་གོས་པར་གསུངས། །དེ་ཕྱིར་བློ་གྲོས་ལྡན་པའི་མིས། མི་གཙང་རྫས་ཀྱི་གོས་པའི་གསེར། །བརྟགས་པས་ཕྱི་ནས་ངོ་ཤེས་ལྟར། །དད་བརྩོན་ལྡན་པས་རབ་འབད་ན། །བག་ཆགས་ཀུན་སེལ་ཐེ་ཚོམ་མེད། །དེས་ན་གཏན་དུ་བདེ་འདོད་རྣམས། །རང་གི་རང་སྡུག་མ་བཟོ་བར། །གཅིག་ཤེས་ཀུན་གྲོལ་ཟབ་ལམ་ལ། །བརྩོན་པར་མཛོད་ཅིག་དད་ལྡན་ཚོ། །ད་ནི་རང་ལ་གྲོས་ཤིག་གླེང་། །འཁྲུལ་ཞིག་བླ་མ་མཆོག་རྣམས་ཀྱིས། །སྣང་སྲིད་སེམས་སུ་ངོ་སྤྲོད་ཅིང་། །དེ་ཡང་སྐྱེ་འགག་གནས་གསུམ་དང་། །བྲལ་བས་དེ་དོན་སྒོམས་ཤིག་གསུངས། །གཞན་ཡང་མ་དག་སྣོད་བཅུད་ཀུན། །རྟེན་དང་བརྟེན་པའི་རང་བཞིན་དུ། །མཉམ་རྗེས་ཀུན་དུ་མོས་པ་དང་། །སྣང་སྟོང་ཟུང་འཇུག་འབའ་ཞིག་བློས། །རྒྱུན་ཆད་མེད་པར་འདའ་བར་གཅེས། །དེ་སྐད་གསུངས་ཕྱིར་བདག་གིས་ཀྱང་། །དབེན་པར་བསྒོམ་པས་བློ་བགྱིས་པའི། །མ་དག་རྣམ་རྟོག་ཇེ་ཉུང་དུ། །འགྲོ་དགོས་ཡིན་མོད་བདག་ལ་ནི། །སྔོན་སྦྱངས་ཆུང་པའི་མ་དག་པའི། །རྣམ་རྟོག་ཇེ་འཕེལ་ཇེ་འཕེལ་སོང་། །བདག་འདྲའི་བླུན་པོའི་འཁྲུལ་ཚབ་ལ། །འདྲེན་མཆོག་རྣམས་ཀྱི་ཐུགས་རྗེས་གཟིགས། །སྐྱེ་མེད་རྟོགས་པར་བྱིན་གྱིས་རློབས། །སྡུག་བསྔལ་ཀུན་འབྱུང་རྩ་བ་ནི། །བདག་འཛིན་ཉིད་ཡིན་གཞན་ལས་མིན། །ཅི་ཕྱིར་ཞེ་ན་རང་སེམས་འདིའི། །འཁྲུལ་སྣང་ཀུན་ལ་བདེན་བཟུང་བས། །གྲངས་མེད་ལུས་དང་སྡུག་བསྔལ་དག །བླངས་ཤིང་མྱོང་ནས་འཁོར་བར་འཁྱམས། །ཡིན་ཞེས་གོང་མའི་གསུང་ལས་ཤེས །དེ་བས་བདག་ནི་ད་ཕྱིན་ཆད། །སེམས་ལ་མཆོག་འབྲིང་ཐ་མ་དང་། །བཟང་ངན་ལེགས་ཉེས་བདེ་སྡུག་སོགས། །བག་ཆགས་འཁྲུལ་སྣང་ཅི་ཤར་རུང་། །ཅུང་ཟད་བདེན་འཛིན་འབྱུང་སྲིད་ཀྱང་། །བག་མེད་པར་ནི་འཛིན་རི་ཀན། །གང་ཤར་བླ་མེད་ཐེག་པ་ལ། །བརྟེན་ནས་རྣམ་ཀུན་མཆོག་ལྡན་གྱིས། །ས་ནས་ཐོབ་མེད་འབྲས་བུ་དེ། །འགྲོ་དྲུག་སྲིད་ལས་བསྒྲལ་བའི་ཕྱིར། །མྱུར་དུ་འགྲུབ་པར་བདག་རེ་འོ། །རེ་བ་གཏིང་ནས་ཟད་གྱུར་ན། །དེ་བས་ལྷག་པའི་འབྲས་བུ་ཞིག །ལོགས་ན་མེད་སྙམ་ཁོ་བོ་སེམས། །འདི་ལྟའི་གདམས་པ་ཟབ་མོ་ནི། །འཁོན་རིགས་ཤཱཀྱའི་བཙུན་པའི་ཚུལ། །ངག་དབང་ཀུན་དགའི་མིང་ཅན་གྱིས། །རང་དང་འདྲ་བའི་འཁྲུལ་ཚབ་ཅན། །འགའ་ལ་ཕན་ཕྱིར་དབེན་པའི་གནས། །གླིང་དགའ་བདེ་བ་ཅན་དུ་བྲིས། །འདི་བྲིས་བསོད་ནམས་དེ་ཡི་མཐུས། །བདག་ཅག་དུས་འདིར་ལོ་བརྒྱའི་བར། །འཚོ་བ་བསླུ་མེད་དཀོན་མཆོག་གི །བྱིན་གྱིས་བརླབས་ནས་བསམ་པ་ཀུན། །འབད་མེད་མཐའ་རུ་འཁྱོལ་གྱུར་ཅིག །སརྦ་མངྒལཾ།།